Az állampolgári jogok országgyűlési biztosának
Jelentése
az OBH 4737/2007. számú ügyben

Előadó: dr. Somosi György
Az eljárás megindítása
A panaszos előadta, hogy a Páty község egyik közlekedési csomópontjában lévő gyalogos átkelőhely balesetveszélyes, a közútkezelő pedig nem tesz eleget karbantartási kötelezettségének.
Az állampolgári jogok országgyűlési biztosáról szóló 1993. évi LIX. törvény (Obtv.) 16. § (1) bekezdése alapján az Alkotmány 54. § (1) bekezdésében deklarált élethez való jog érintettsége miatt vizsgálatot indítottam.
Munkatársam 2008. február 6-án megtekintette a helyszínt, majd tájékoztatást kértem Páty Község Polgármesteri Hivatalának műszaki irodájától.

A megállapított tényállás
A panaszos 2006. szeptember 18-án az elkopott útburkolati jelek felfestését, majd 2007. április 2-án a gyalogátkelő karbantartását kérte a Magyar Közút Kht-tól.
A Kht. 2007. május 4-én arról értesítette a panaszost, hogy az átkelő kialakítása nem az előírások szerint történt: a kereszteződéstől való távolsága nem elégséges és nincs megfelelő járdakapcsolat. A kialakult állapot miatt a Kht. a forgalmi rend rendkívüli felülvizsgálatát kezdeményezte.
2007. május 14-én a panaszos a csomópont közelében lévő óvoda és iskola vezetőjéhez fordult. Az intézményvezetők arról tájékoztatták, hogy „gyermekeink életveszélynek vannak kitéve az átmenő forgalom miatt”, valamint „haladéktalanul rendezni kell a gyalogos-átkelőhely helyzetét gyermekeink biztonsága érdekében.”

Az ügy jogszabályi háttere
1988. évi I. törvény a közúti közlekedésről (Tv.)
1/1975. (II. 5.) KPM-BM együttes rendelet a közúti közlekedés szabályairól
20/1984. (XII. 21.) KM rendelet az utak forgalomszabályozásáról és a közúti jelzések elhelyezéséről (R.)
11/2001. (III. 13.) KöViM rendelet az útburkolati jelek tervezési és létesítési előírásairól
41/2003. (VI. 20.) GKM rendelet a forgalomirányító jelzőlámpák követelményeiről, tervezési, telepítési és üzemeltetési előírásairól
83/2004. (VI. 4.) GKM rendelet a közúti jelzőtáblák megtervezésének, alkalmazásának és elhelyezésének követelményeiről.

Érintett alkotmányos jog
A Magyar Köztársaság Alkotmánya
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.

A vizsgálat megállapításai
A szóban forgó csomópont a Rákóczi Ferenc utca – Iskola utca kereszteződése. Az előbbi a Zsámbék-Páty-Budakeszi-Budapest útvonal pátyi szakasza, az itt haladó járművek elsőbbséget élveznek az Iskola utcán közlekedőkkel szemben. Az onnan érkezőket „Állj! Elsőbbségadás kötelező” (STOP) tábla kötelezi a megállásra. A kijelölt gyalogos-átkelőhely a Rákóczi Ferenc utcában, közvetlenül a kereszteződés után található.
A forgalomszámlálási adatok szerint a gyalogátkelőhelyen reggel 7 és 8 óra között jellemzően 700-900 gépjármű halad át. A panaszos kiemelte, hogy a közelben két iskola és egy óvoda működik, ezért fokozottan számítani kell gyermekek megjelenésére.
A beadványhoz mellékelt CD lemezen az látható, hogy folyamatos forgalom mellett rendőr vagy polgárőr segíti az alig látható zebrán való átkelést oly módon, hogy gyalogos érkezésekor az úttest közepére állva leállítja a járműveket.
A helyszíni szemle időpontjában a zebrát jobban lehetett látni, de a felfestés ezzel együtt is kopott, nagyobb távolságból nehezen észlelhető. A „Kijelölt gyalogos-átkelőhely” jelzőtáblát Zsámbék felől érkezve a zebra után egy villanyoszlopon, míg az ellenkező irányból haladva a zebra vonalában helyezték el. Ezen kívül a Rákóczi utcán kettő, az Iskola utcában egy „Gyermekek” tábla figyelmeztet arra, hogy gyermekek úttestre lépésével fokozottan számolni kell.
A Tv. 12. § (6) bekezdése értelmében a közúti forgalmi rend kialakításánál különös figyelmet kell fordítani a gyalogos átkelőhelyek elhelyezésére és megjelölésére, a közúti csomópontok és vasúti átjárók forgalmának szabályozására, a gyalogos- és kerékpáros forgalom biztonságára. Fokozottan védeni kell a közúti forgalomban résztvevő gyermekeket, időskorúakat, valamint a mozgáskorlátozottakat és egyéb testi fogyatékosokat.
Az R. 4. § (4) bekezdése szerint a forgalomszabályozás során kiemelt figyelmet kell fordítani a gyalogosok és a kerékpárosok közlekedésére. A 7. § alapján közúti jelzőtáblákkal, forgalomirányító fényjelző készülékkel, illetve útépítési eszközökkel kell szabályozni azoknak az útkereszteződéseknek a forgalmát, ahol a forgalom nagysága miatt az útkereszteződésben a különböző irányú jármű- vagy gyalogosforgalom biztonságos áthaladásához szükséges időköz rendszeresen nem áll rendelkezésre, vagy ahol a forgalom biztonsága azt megköveteli.
A Kht. kifejtette, hogy az átkelőt nem az előírásoknak megfelelően alakították ki. Az R. mellékleteként kiadott forgalomszabályozási műszaki szabályzat meghatározza a gyalogos-átkelőhely kijelölésére vonatkozó előírásokat. A panaszos által megkeresett intézményvezetők – a jelenlegi helyzet veszélyességén túl – úgy nyilatkoztak, hogy az átkelő évtizedek óta a mostani helyén van.
A polgármesteri hivatal műszaki irodájától arról értesültem, hogy az önkormányzat terveket készíttetett a csomópont átalakítására, azonban néhány érintett lakó ellenállása meghiúsította annak végrehajtását.
Megállapítható, hogy a jelentős forgalmat lebonyolító úton lévő átkelő kialakítása nem szabályos. A reggeli átkelésben való rendőri és polgárőri közreműködés hasznos, de nem jelent végleges megoldást, hiszen az átkelőt más időpontokban is használják.
Az Alkotmánybíróság 23/1990. (X. 31.) AB határozata szerint „A magyar államnak az élethez és az emberi méltósághoz való jog tekintetében is elsőrendű kötelessége, hogy ezeket tiszteletben tartsa és védelmezze.” (…) Az emberi élet és az emberi méltóság elválaszthatatlan egységet alkot és minden mást megelőző legnagyobb érték.”
„Az Alkotmány 54. § (1) bekezdése a Magyar Köztársaságban minden ember számára biztosítja az élethez való jogot. Az Alkotmánynak ez a rendelkezése az állam részéről nem csupán e jog megsértésétől való tartózkodás kötelezettségét jelenti, hanem e jog biztosítását, az emberi élet védelmét az adott társadalmi közegben tevékenyen is elő kell mozdítania. Az emberi élet tevőleges állami védelmét szolgálja olyan büntető, polgári és közigazgatási jogszabályok meghozatala és végrehajtása, amelyek az emberi életet mások tevékenységétől vagy tevékenységének eredményétől óvják.” [58/1994. (XII. 14.) AB határozat]
Nem igényel különösebb szakmai ismeretet az a megállapítás, hogy amennyiben az áthaladás kötött rendben, forgalomirányító jelzőlámpával történik, kisebb a baleseti kockázat.
A KöViM rendelet mellékleteként kiadott Közúti Útburkolati Jelek Szabályzata szerint az útburkolati jeleket tisztán, jól látható állapotban kell tartani. Ahol ezek a követelmények nem teljesülnek, az útburkolati jeleket fel kell újítani. A jelenlegi helyzet az, hogy a gyalogosok ezt a táblával jelzett és korábban többször felfestett gyalogátkelőt használják, azaz ennek karbantartásáról kell gondoskodni az új csomópont kialakításáig. A zebra megfelelő láthatósága a gyalogosok biztonságosabb áthaladását szolgálja.

Figyelemfelhívás
Az Obtv. 17. § (1) bekezdése értelmében felkérem Páty Község polgármesterét, hogy haladéktalanul terjessze a képviselő-testület elé a csomópont forgalomtechnikai szabályozásának kérdését.
Felkérem a Magyar Közút Kht. közép-magyarországi regionális főmérnökét, hogy gondoskodjon a szükséges karbantartás elvégzéséről.
Eljárásom célja, hogy a gyalogosok átkelése biztonságosabb legyen. Ennek érdekében az érintett szervek együttműködését, a lehetséges megoldások közös megvitatását javasolom.

Budapest, 2008. február 15.

Dr. Szabó Máté sk.